钦定古今图书集成/明伦汇编/氏族典/第255卷 > 王忳
## 钦定古今图书集成/明伦汇编/氏族典/第255卷 > 王忳

按《后汉书王忳传》：“忳字少林，广汉新都人也。忳尝诣
京师，于空舍中见一书生疾困，愍而视之。生谓忳曰：
‘我当到洛阳，而被病，命在须臾，腰下有金十斤，愿以
相赠。死后乞藏骸骨。未及问姓名，而忳即鬻金一斤，
营其殡葬，馀金悉置棺下，人无知者。后归数年，县署
忳大度亭长。初到之日，有马驰入亭中，大风飘一绣’”
被堕忳前，即言之于县，县以归忳。忳后乘马到洛县，
马奔入他舍。主人问所由得马，忳具说其状，并及绣
被。主人曰：“卿何阴德而致此？”忳念葬书生事，因说之，
并道书生形貌。主人惊曰：“我子也，姓金名彦，前往京
师，不知所住，何意卿乃葬之？大恩久不报，天以此彰
卿德耳。”彦父往迎丧，馀金具存。忳由是显名。仕郡功
曹，州治中从事，举茂才，除郿令。